Document ID: 32004R1111

ΚΑΝΟΝΙΣΜΌΣ (EΚ) αριθ. 1111/2004 ΤΗΣ ΕΠΙΤΡΟΠΉΣ
της 14ης Ιουνίου 2004
για τροποποίηση του κανονισμού (EΚ) αριθ. 2199/2003 περί καθορισμού μεταβατικών μέτρων για την εφαρμογή, σχετικά με το έτος 2004, του κανονισμού (EΚ) αριθ. 1259/1999 του Συμβουλίου αναφορικά με το καθεστώς ενιαίας στρεμματικής ενίσχυσης για την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το πρώτο εδάφιο του άρθρου 41,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2199/2003 της Επιτροπής (1) καθορίζει μεταβατικά μέτρα για την εφαρμογή του καθεστώτος ενιαίας στρεμματικής ενίσχυσης σε σχέση με το έτος 2004. Ειδικότερα, το άρθρο 4 προβλέπει ότι η ημερομηνία για την υποβολή αίτησης από τους γεωργούς καθορίζεται από το νέο κράτος μέλος και δεν είναι μεταγενέστερη από τις 15 Ιουνίου 2004, και ότι οι τροποποιήσεις των αιτήσεων πραγματοποιούνται μέχρι τις 15 Ιουνίου 2004.
(2)
Σε ορισμένα νέα κράτη μέλη, οι γεωργοί ενδέχεται να αντιμετωπίζουν ορισμένες δυσχέρειες με την εισαγωγή ενός νέου καθεστώτος στήριξης και να μην είναι σε θέση να υποβάλουν αίτηση μέχρι τις 15 Ιουνίου 2004. Κατά συνέπεια, ενδείκνυται να παρασχεθεί, με ισχύ από τις 15 Ιουνίου 2004, η δυνατότητα στα ενδιαφερόμενα νέα κράτη μέλη να καθορίσουν μεταγενέστερη ημερομηνία για την υποβολή αίτησης, αλλά όχι αργότερα από τις 15 Ιουλίου 2004. Κατά συνέπεια, ως καταληκτική ημερομηνία για μεταβολές στις αιτήσεις πρέπει να καθοριστεί η 15η Ιουλίου 2004 και να τροποποιηθεί αναλόγως ο κανονισμός (EΚ) αριθ. 2199/2003.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης για τις άμεσες ενισχύσεις,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 του κανονισμού (EΚ) αριθ. 2199/2003 αντικαθίσταται ως εξής:
«Άρθρο 4
Αίτηση ενιαίας στρεμματικής ενίσχυσης
1. Για να τύχει του καθεστώτος ενιαίας στρεμματικής ενίσχυσης, ο γεωργός υποβάλλει στην αρμόδια αρχή, σε ημερομηνία η οποία καθορίζεται από το νέο κράτος μέλος και η οποία δεν είναι μεταγενέστερη από τις 15 Ιουλίου 2004, αίτηση που αναφέρει τις επιλέξιμες εκτάσεις σύμφωνα με τους όρους που προβλέπονται στο άρθρο 143β παράγραφος 5 του κανονισμού (EΚ) αριθ. 1782/2003.
2. Για τις τροποποιήσεις των αιτήσεων υπαγωγής στο καθεστώς ενιαίας στρεμματικής ενίσχυσης, κατά την έννοια του άρθρου 8 παράγραφος 1 του κανονισμού (ΕΚ) αριθ. 2419/2001, η ημερομηνία που αναφέρεται στο άρθρο 8 παράγραφος 2 του κανονισμού (EΚ) αριθ. 2419/2001 είναι η ημερομηνία που καθορίζει το νέο κράτος μέλος και δεν μπορεί να είναι μεταγενέστερη της 15ης Ιουλίου 2004.
3. Η αίτηση ενιαίας στρεμματικής ενίσχυσης εξετάζεται ως αίτηση ενίσχυσης κατά την έννοια του άρθρου 2 σημείο i) του κανονισμού (ΕΚ) αριθ. 2419/2001.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 15 Ιουνίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιουνίου 2004.

Labels: 15
5
6